**GUVERNUL ROMÂNIEI**

****

**HOTĂRÂRE**

**pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri**

Având în vedere prevederile:

- art. 63 din Regulamentului (UE, Euratom) nr. 1.046/2018 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;

- Legii nr. 94/1992 privind organizarea şi funcţionarea Curţii de Conturi, republicată, cu modificările și completările ulterioare;

- Legii nr. 315/2004 privind dezvoltarea regională în România, cu modificările şi completările ulterioare;

În temeiul Ordonanței de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România și al art. 108 din Constituția României, republicată,

**Guvernul României adoptă prezenta hotărâre**

**Art. 1**  Prin prezenta hotărâre se stabilesc autoritățile și instituțiile din România implicate în procesul de programare și negociere a fondurilor externe nerambursabile alocate României în perioada de programare 2021-2027, precum și cadrul instituțional de coordonare, gestionare și control al acestor fonduri.

**Art. 2 -** În înțelesul prezentei hotărâri, termenii și expresiile de mai jos au următoarele semnificații:

*a)* *acord de parteneriat* – document strategic național elaborat de un stat membru și adoptat de Comisia Europeană prin decizie, cu implicarea ministerelor de linie care gestioneză domenii de politică publică, precum și a partenerilor relevanți, aparținând societății civile, mediului de afaceri, patronatelor, sindicatelor, organizațiilor neguvernamentale și adoptat de Comisia Europeană prin decizie, document care stabilește strategia, prioritățile de investiții și modalitățile pentru utilizarea fondurilor externe nerambursabile alocate României pentru perioada de programare 2021-2027 într-un mod efectiv și eficient, astfel încât să răspundă nevoilor de dezvoltare ale României identificate în Raportul de Țară, Recomandările Specifice de Țară subsecvente Semestrului European, precum și în cadrul strategiilor naționale elaborate la nivel de domeniu de politică și să fie în concordanță cu obiectivele de politică de dezvoltare la nivel european;

*b) autoritate de management* – structură națională sau regională responsabilă cu gestionarea și implementarea unuia sau mai multor programe operaționale/programe naționale afaceri interne și de utilizarea eficientă, efectivă și transparentă a fondurilor externe nerambursabile alocate României;

*c) organisme intermediare* – structuri naționale, regionale și/sau locale cărora autoritățile de management le deleagă funcții ale autorităților de management, componente și/sau obiective specifice ale programelor operaționale/programelor naționale afaceri interne, , pe bază de acord de delegare;

d) *organism contabil* – structură publică națională responsabilă cu elaborarea și transmiterea cererilor de plată către Comisia Europeană, întocmirea și transmiterea conturilor anuale și păstrarea electronică a înregistrărilor tuturor elementelor componente ale conturilor, inclusiv aplicațiile de plată și transformarea în moneda euro a cheltuielilor exprimate în lei;

e) *organism responsabil cu primirea fondurilor de la Comisia Europeană* – structură publică națională responsabilă cu primirea de la Comisia Europeană a fondurilor externe nerambursabile în limita stabilită în decizia de aprobare a programului operațional;

f) *autoritate de audit* – autoritate/structură publică, independentă din punct de vedere funcțional față de entitățile auditate, responsabilă cu efectuarea auditurilor de sistem, auditurilor de operațiuni și auditurilor conturilor, pentru a furniza Comisiei Europene o asigurare independentă privind funcționarea efectivă a sistemelor de management și control și privind legalitatea și regularitatea cheltuielilor incluse în conturile transmise Comisiei Europene;

g) *program operațional* – plan detaliat multianual elaborat de un stat membru și adoptat de Comisia Europeană prin decizie, prin care se stabilește modul în care sunt alocate fonduri externe nerambursabile pentru o anumită regiune sau pentru unul sau mai multe domenii de dezvoltare din întreaga țară, corespunzător obiectivelor de politică și priorităților de investiții din cadrul Politicii de Coeziune și Politicii Comune de Pescuit;

h) *program național afaceri interne* – document strategic al unui stat membru negociat cu Comisia Europeană, prin care se stabilesc obiectivele, activitățile și tipologia intervențiilor dintr-un domeniu specific de activitate. În sensul prezentei hotărâri, programele naționale sunt proiectate, implementate și coordonate de Ministerul Afacerilor Interne;

i) *titular de program* - organismul care elaborează și promovează un program operațional/ program național afaceri interne/program de cooperare teritorială sau acordă sprijin Ministerului Fondurilor Europene în acest sens.

**Art. 3 -**  Ministerul Fondurilor Europene are responsabilitatea coordonării pregătirii, dezvoltării, armonizării și funcționării cadrului legislativ, instituțional, procedural și programatic pentru gestionarea fondurilor externe nerambursabile aferente politicii de coeziune alocate României pentru perioada de programare 2021-2027.

**Art. 4** – (1) În exercitarea rolului de coordonator prevăzut la art. 3, Ministerul Fondurilor Europene are următoarele atribuții:

a) coordonează elaborarea Acordului de parteneriat pentru perioada de programare 2021-2027, asigurând corelarea acestuia cu programele şi politicile naţionale şi europene, cu respectarea principiului parteneriatului;

b) coordonează procesul de negociere cu Comisia Europeană în ceea ce priveşte Acordul de parteneriat pentru perioada de programare 2021-2027;

c) coordonează elaborarea, negocierea și aprobarea programelor operaţionale aferente politicii de coeziune;

d) coordonează, monitorizează şi sprijină, prin instrumentele pe care le are la dispoziție, dezvoltarea capacităţii administrative a instituţiilor şi structurilor specifice implicate în sistemul de management și control al programelor operaționale;

e) asigură coordonarea elaborării descrierii sistemelor de management și control ale programelor operaționale;

f) asigură coordonarea procesului de îndeplinire a condițiilor favorizante astfel încât să se poată asigura accesul la fondurile externe nerambursabile disponibile pe toată perioada de programare 2021-2027;

g) iniţiază, elaborează şi propune modificări ale legislaţiei privind stabilirea cadrului instituţional şi procedural de coordonare şi implementare a fondurilor externe nerambursabile;

h) elaborează legislația privind eligibilitatea cheltuielilor efectuate în cadrul operațiunilor finanțate din fonduri externe nerambursabile;

i) asigură derularea procesului de consultare publică cu toți partenerii sociali, astfel încât să permită crearea unui cadru transparent de luare a deciziilor pentru perioada de programare 2021-2027;

j) asigură realizarea, dezvoltarea și funcționarea sistemului informatic, cu contribuția structurilor utilizatoare, deținând în condițiile legii toate drepturile asupra acestui sistem, inclusiv codul sursă.

(2) În vederea elaborării documentelor de programare aferente perioadei de programare 2021-2027, Ministerul Fondurilor Europene colaborează cu celelalte ministere și organele de specialitate din subordinea Guvernului, cu autorități ale administrației publice locale, precum și cu alte instituții și autorități care contribuie la elaborarea strategiilor de dezvoltare și a politicilor publice la nivel național și regional.

**Art. 5 -** (1) Pentru perioada de programare 2021-2027, în coordonarea Ministerului Fondurilor Europene, în cadrul politicii de coeziune se elaborează următoarele programe operaționale:

1. Programele Operaționale Regionale, câte un program la nivelul fiecărei regiuni de dezvoltare a României;
2. Programul Operațional Sănătate ;
3. Programul Operațional Incluziune și Demnitate Socială ;
4. Programul Operațional Educație și Ocupare;
5. Programul Operațional Creștere Inteligentă, Digitalizare și Instrumente Financiare;
6. Programul Operațional Dezvoltare Durabilă;
7. Programul Operațional Transport;
8. Programul Operațional Tranziție Justă;
9. Programul Operațional Asistență Tehnică.

(2)Programele prevăzute la alin. (1) se elaborează având în vedere asigurarea complementarităților și sinergiilor cu Programele de cooperare teritorială europeană, Programul pentru Acvacultură și Pescuit, Programele Naționale Afaceri Interne.

(3)Programele prevăzute la alin. (1) și (2) se finanțează din unul sau mai multe fonduri externe nerambursabile, în funcție de negocierile purtate cu Comisia Europeană.

**Art. 6** – (1) Pentru Programul Operațional Dezvoltare Durabilă, Programul Operațional Educație și Ocupare, Programul Operațional Creștere Inteligentă, Digitalizare și Instrumente Financiare, Programul Operațional Sănătate, Programul Operațional Tranziție Justă, Programul Operațional Incluziune și Demnitate Socială, Programul Operațional Asistență Tehnică se desemnează Ministerul Fondurilor Europene ca titular de program și autoritate de management.

(2)La solicitarea Ministerului Fondurilor Europene ministerele, instituțiile, și organismele relevante acordă sprijin în procesul de elaborare și de negociere a programelor prevăzute la alin. (1).

(3) În cadrul Programului Operațional Educație și Ocupare, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare organizate la nivelul regiunilor.

(4) În cadrul Programului Operațional Creștere Inteligentă, Digitalizare și Instrumente Financiare, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către Organismul Intermediar Digitalizare care se organizează și funcționează în cadrul Autorității pentru Digitalizarea României.

(5) În cadrul Programului Operațional Incluziune și Demnitate Socială, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare organizate la nivelul regiunilor organizate în comun cu Autoritatea de Management a Programului Operațional Educație și Ocupare.

(6) În cadrul Programului Operațional Sănătate, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare care se organizează și funcționează la nivelul agențiilor pentru dezvoltare regională organizate potrivit Legii nr. 315/2004 privind dezvoltarea regională în România, cu modificările și completările ulterioare.

**Art. 7** – (1) Pentru Programul Operațional Transport, se desemnează Ministerul Transporturilor, Infrastructurii și Comunicațiilor ca titular de program și autoritate de management.

(2)La solicitarea Ministerului Fondurilor Europene sau a Ministerului Transporturilor, Infrastructurii și Comunicațiilor, ministerele, instituțiile, și organismele relevante cu atribuții în domeniu, identificate de către acesta, acordă sprijin în procesul de elaborare și de negociere a programului prevăzut la alin. (1).

**Art. 8** – (1) Pentru cele opt Programe Operaționale Regionale agențiile pentru dezvoltare regională, stabilite ca autorități de management prin Ordonanța de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, se desemnează ca titulari de programe.

(2)La solicitarea Ministerului Fondurilor Europene sau a agențiilor pentru dezvoltare regională în calitate de autorități de management, ministerele, instituțiile și organismele relevante cu atribuții în domeniu, identificate de către acesta/acestea, acordă sprijin în procesul de elaborare și de negociere a programelor prevăzute la alin. (1).

(3) Prevederile alin. (1) se aplică cu respectarea prevederilor art. 10 din Ordonanța de urgență a Guvernului nr. 122/2020.”

**Art. 9** – (1) Pentru programele de cooperare teritorială europeană în care România este parte în perioada 2021-2027, se desemnează Ministerul Lucrărilor Publice, Dezvoltării și Administrației, ca titular de programe operaționale și, după caz, autoritate de management, autoritate națională, punct național de contact, control de prim nivel, în funcție de programul respectiv.

(2)La solicitarea Ministerului Lucrărilor Publice, Dezvoltării și Administrației, ministerele, instituțiile, și organismele relevante cu atribuții în domeniu, identificate de către acesta, acordă sprijin în procesul de elaborare și de negociere a programelor prevăzute la alin. (1).

**Art. 10** – (1) Pentru Programul pentru Acvacultură și Pescuit, se desemnează Ministerul Agriculturii și Dezvoltării Rurale, ca titular de program, autoritate de management și organism responsabil cu primirea fondurilor de la Comisia Europeană.

(2)La solicitarea Ministerului Agriculturii și Dezvoltării Rurale, ministerele, instituțiile, și organismele relevante cu atribuții în domeniu, identificate de către acesta, acordă sprijin în procesul de elaborare și de negociere a programului prevăzut la alin. (1).

**Art. 11** **–** (1) Pentru Programele Naționale Afaceri Interne la care România este parte în perioada 2021-2027 se desemnează Ministerul Afacerilor Interne, ca titular de programe, autoritate de management, organism contabil și organism responsabil cu primirea fondurilor de la Comisia Europeană.

(2)La solicitarea Ministerului Afacerilor Interne, ministerele, instituțiile, și organismele relevante cu atribuții în domeniu, identificate de către acesta, acordă sprijin în procesul de elaborare și de negociere a programelor prevăzute la alin. (1).

**Art. 12 –** (1)Ministerul Fondurilor Europene împreună cu autoritățile publice centrale și organismele neguvernamentale desemnate ca titulari de programe sau autorități de management exercită următoarele atribuții:

a) elaborează Acordul de Parteneriat pentru perioada de programare 2021-2027;

b) pregătesc mandatul de negociere cu Comisia Europeană a Acordului de Parteneriat pentru perioada 2021-2027;

c) constituie Comitetul de Coordonare pentru Managementul Acordului de Parteneriat 2021-2027;

d) elaborează programele operaționale pentru care au fost desemnați titulari de program și adoptă măsurile necesare pentru ca programele să fie aprobate prin decizie a Comisiei Europene;

e) întreprind demersurile aferente procedurii privind Evaluarea Strategică de Mediu.

(2) Autoritățile publice centrale și organismele neguvernamentale desemnate ca autorități de management întreprind măsurile necesare pentru asigurarea capacității administrative, financiare și operaționale pentru exercitarea calității de autoritate de management.

**Art. 13** – (1) Pentru Programele Operaționale Regionale, Programul Operațional Sănătate, Programul Operațional Incluziune și Demnitate Socială, Programul Operațional Educație și Ocupare, Programul Operațional Creștere Inteligentă, Digitalizare și Instrumente Financiare, Programul Operațional Dezvoltare Durabilă, Programul Operațional Transport, Programul Operațional Tranziție Justă, Programul Operațional Asistență Tehnică și Programul pentru Acvacultură și Pescuit se desemnează Ministerul Finanțelor Publice, prin Direcția Generală Autoritatea de Certificare și Plată, ca organism contabil.

(2) Pentru Programele Operaționale Regionale, Programul Operațional Sănătate, Programul Operațional Incluziune și Demnitate Socială, Programul Operațional Educație și Ocupare, Programul Operațional Creștere Inteligentă, Digitalizare și Instrumente Financiare, Programul Operațional Dezvoltare Durabilă, Programul Operațional Transport, Programul Operațional Tranziție Justă și Programul Operațional Asistență Tehnică se desemnează Ministerul Finanțelor Publice, prin Direcția Generală Autoritatea de Certificare și Plată, ca organism responsabil cu primirea fondurilor de la Comisia Europeană.

(3) Pentru programele de cooperare teritorială europeană în care România este parte în perioada de programare 2021-2027, se desemnează Ministerul Lucrărilor Publice, Dezvoltării și Administrației, ca organism contabil și organism responsabil cu primirea fondurilor de la Comisia Europeană.

Art. 14 – Pentru Programele Operaționale Regionale, Programul Operațional Sănătate, Programul Operațional Incluziune și Demnitate Socială, Programul Operațional Educație și Ocupare, Programul Operațional Creștere Inteligentă, Digitalizare și Instrumente Financiare, Programul Operațional Dezvoltare Durabilă, Programul Operațional Transport, Programul Operațional Tranziție Justă, Programul Operațional Asistență Tehnică, Programul pentru Acvacultură și Pescuit, Programele Naționale Afaceri Interne la care România este parte în perioada 2021-2027, precum și pentru programele de cooperare teritorială în care România este parte în perioada de programare 2021-2027, se desemnează Autoritatea de Audit din cadrul Curții de Conturi a României ca autoritate de audit.

**PRIM - MINISTRU**

**Ludovic ORBAN**